# JAGTLEJEKONTRAKT

Mellem Naturstyrelsen <Angiv lokal enhed> som udlejer og

<Navn, adresse, postnr.

som lejer indgås herved følgende kontrakt.

<Angiv om ”lejeren indgår kontrakt som enkeltperson” eller om ”lejeren repræsenterer et konsortium eller jagtforening”>

***Lejeafgift m.m.***

**§ 1.**

Jagten i Lysebro Mose udlejes for perio­den 16. maj 2025 til 31. marts 2030 til ovennævnte lejer. Arealet udgør ca. 53 ha og er indtegnet på ved­lagte kort. Jagtlejemålet omfat­ter ejen­domsretten til det nedlagte vildt, jf. dog §§ 9, 10 og 11. Leje­målet er uop­sigeligt fra udlejers side, jf. dog §§ 16 og 17.

I kontraktperioden kan lejer opsige kontrakten med 3 måneders varsel til ophør den 1. april i det følgende år., jf. dog § 6.

**§ 2.**

Den årlige jagtleje betales forud til Natur­styrelsen, Førstballevej 2, 7183 Randbøl. Det påhviler lejer at sørge for betaling af den årlige jagtleje, der forfalder hvert år den 1. april, dog første gang den ved kontraktens indgåelse for perioden 1. maj 2025 til 31. marts 2026. Der vil normalt blive udsendt opkrævning 2 uger før forfaldsdato.

For perioden 16. maj 2025 til 31. marts 2026 udgør lejen <Angiv den årlige leje> kr. (sva­rende til nettoprisindekset for oktober 2024). Natur­styrelsen regulerer lejen hvert års 1. februar i takt med netto­prisindekset for oktober året før.

Jagtlejekontrakten indgås for en 5-årig periode. Lejeperioden kan forlænges én gang med en yderligere periode på op til 5 år. Forlængelse tilbydes lejer i det omfang arealet fortsat forventes at indgå i Naturstyrelsens arealer til jagtudleje på samme vilkår. Bortset fra en lejeforhøjelse til markedsprisen for tilsvarende lejemål, tilbydes lejeren fortsættelse af jagtlejekontrakten på uændrede vilkår.

**§ 3.**

Lejeren kan repræsentere et konsortium eller en jagtforening.

Lejeren hæfter personligt for jagtlejen og de øvrige forpligtelser i henhold til denne kontrakt.

Ved lejemålets start og hvis der er ændringer skal lejer sende en liste til udlejer med navngivne medinteressenter eller navngivne medlemmer og disses kontaktoplysninger.

Lejeren skal underrette de personer, der, jf. ovenfor, udleveres oplysninger om, om følgende:

* Hvilke personoplysninger lejeren har videregivet til udlejer. Der er tale om ikkefølsomme personoplysninger.
* At udlejer er dataansvarlig i forbindelse med behandling af oplysningerne efter databeskyttelsesforordningen.
* At formålet med behandlingen er at kunne sikre lejekontraktens overholdelse.
* At udlejer kun behandler personoplysninger, som lejeren har indsendt i forbindelse med kontraktens udøvelse.
* At behandling af personoplysninger sker med hjemmel i databeskyttelsesforordningens artikel 6, stk. 1, litra c og e, om henholdsvis behandling, der er nødvendig for at overholde en retlig forpligtelse, som påhviler den dataansvarlige, samt behandling, der er nødvendig af hensyn til udførelse af en opgave i samfundets interesse, eller som henhører under offentlig myndighedsudøvelse, som den dataansvarlige er pålagt.
* At udlejer kan overføre oplysningerne til udlejers rådgivere eller til databehandlere og klagemyndigheder.
* At oplysningerne opbevares i Naturstyrelsens journalsystem, og vil blive overført til rigsarkivet efter reglerne i arkivlovgivningen efter afslutning af journalperioden, hvor sagen afsluttes. Naturstyrelsen vil i en periode derefter stadig have adgang til at søge oplysninger frem i en historisk udgave.

Se også Naturstyrelsens persondatapolitik på https://naturstyrelsen.dk/om-os/e-politik/persondatapolitik/

Udlejer har ret til at afvise medinteressenter eller medlemmer, hvis de er dømt, eller har vedtaget bøde for grovere og/eller gentagne overtrædelser af jagt- og/eller våbenlovgivningen eller på anden måde tidligere har misligholdt en jagtlejekontrakt med Naturstyrelsen.

Det bidrag, som betales af en medinteressent eller et medlem et givent år til ­le­jeren, må ikke overstige jagtlejeafgiften divideret med antallet af interessenter eller medlemmer det pågældende år (lejer + medinteressen­ter eller medlemmer). Summen af bidragene må således ikke overstige den samlede jagtleje. Lejeren skal på anmodning fra udlejer fremsende dokumentation herfor.

Hvis enkeltmandsjagten reguleres ved fastsættelse af forskellige antal jagtdage blandt medinteressenterne og/eller medlemmerne, kan bidraget dog gradueres i overensstemmelse hermed, så interessenter og/eller medlemmer med ens jagtmuligheder betaler samme bidrag. Summen af bidragene må ikke overstige den i kontrakten fastsatte årlige leje. Lejeren skal på anmodning fra udlejer fremsende dokumentation herfor.

Lejeren må ikke fremleje jagten eller mod betaling udstede jagttilladelse til andre end konsortiets eller jagtforeningens medlemmer.

Gæster må ikke udøve jagt på terrænet alene.

Udlejer kan kræve, at lejeren udsteder "jagtkort" til de navngivne jagtudøvere. I så tilfælde fastsætter udlejer regler for jagtkortets udformning, anvendelse og evt. inddragelse.

Lejeren skal gøre jagtudøvere bekendt med indholdet af ­denne kontrakt.

***Motorkørsel, adgangsforhold m.v.***

**§ 4.**

Motorkørsel er forbudt på skovens veje, jf. dog § 6.

Tjenestejorder, haver, gårdspladser og planteskoler er und­taget fra den til lejeren overdragne jagtret, vist på vedlagte kort. Forbud mod at færdes på særlige sårbare og indhegnede arealer skal respek­teres.

***Brandfare***

**§ 5.**

Tobaks­ryg­ning er for­budt i tiden 1. marts til 31. oktober på lyngklædte area­ler, på græs­bevokset skov­bund, i nåletræsplanta­ger, i unge løvtræs‑ og nåle­træskulturer, samt i dis­ses umiddel­bare nærhed. Tobaksryg­ning kan ved opslag helt forbydes i særligt udsatte områder.

I perioder med så stor brand­fare, at offentlighedens adgang til arealet forbydes, kan udlejer suspendere ­lejerens ret til adgang til det lejede areal.

En sådan suspension indebærer ikke, at jagtlejen sættes ned.

## Jagtens udøvelse

**§ 6.**

**Generelt:**

For jagten gælder følgende:

Jagt skal ske under overholdelse af den til enhver tid gældende lovgivning, herunder jagtloven med tilhørende bekendtgørelser.

Ved anskydning af klovbærende vildt skal lejer sørge for at tilkalde en registreret schweisshundefører, jf. bekendtgørelse om eftersøgning og aflivning af nødstedt vildt. Anskudt vildt, som er eftersøgt men ikke fundet, skal straks meldes til udlejer, når eftersøgningen opgives.

Naturstyrelsen tillader, at hunde deltager på jagt uden at være holdt i snor, når hundene er under førerens kontrol.

Udlejer kan forbyde lejer at anvende en bestemt hunderace og/eller en bestemt hund på det udlejede område, hvis udlejer finder det nødvendigt.

Jagt med jagtriffel og kombinationsvåben må kun udøves af personer, der har bestået riffelprøven. Kravet om bestået riffelprøve gælder også jægere, der har opnået påtegning på jagttegnet om tilladelse til riffeljagt uden aflæggelse af prøve.

Der må ikke opsættes overvågningskameraer, det vil sige fjernbetjent eller automatisk virkende tv-kameraer, fotografiapparat eller lignende apparat, herunder vildtkameraer, som optager billeder på Naturstyrelsens arealer.

**Specielt for dette lejemål gælder:**

1. Udlejer kan efter forudgående aftale give jagtudøverne tilladelse til begrænset motorkørsel på eget ansvar på skovens veje i forbindelse med jagt.
2. Ved enkeltmandsjagter forstås jagt med maksimalt 3 deltagere. Enkeltmandsjagt må udøves af lejer, medinteressenter og eventuelt én gæst. Jagt med mere end 3 deltagere på arealet pr. dag er fællesjagt
3. Der skal føres jagtdagbog over enkeltmandsjagterne. Ande-, due- og gravjagt tæller som 1 jagtdag uanset antal deltagere, dog max. 3 deltagere. Ande-/gåsetræk må ikke udøves hyppigere end hver 2. uge ved det enkelte vandhul eller vandhulsområde.
4. Der må afholdes 4 fællesjagter i løbet af jagtsæsonen med indtil 15 deltagere.
5. Ved pürschjagt må der højest være 2 jægere på arealet ad gangen.
6. Der fastsættes følgende årlige afskydningskvoter: 5 stk. råvildt, heraf maksimalt 2 bukke. Desuden 2 stk. dåvildt. Såfremt udlejer konstaterer væsentlige vildtskader, kan kvoten forhøjes.
7. Der må ikke nedlægges dobbeltbekkasin.
8. For andre vildtarter er der ingen begrænsninger.
9. Det sidste år i jagtlejeperioden, må lejer kun skyde 1 buk om foråret og 2 stk. råvildt (ingen bukke) i perioden 1/10 – 31/1.
10. Skydetårne og stiger må kun opsættes efter aftale med udlejer.
11. Arealet indgår i forundersøgelser til et kommunalt lavbundsprojekt. Jagtlejer må derfor være indstillet på, at arealet kan ændre karakter i lejeperioden.

Udlejer kan ændre disse bestemmelser med virkning fra det følgende jagtår. Såfremt der indføres nye væsentlige begrænsninger i jagtudøvel­sen, kan lejeren uanset opsigelses­varslet i § 1, opsige lejemålet med én måneds varsel til udgangen af en kalendermåned. Opsigelse efter nærværende bestemmelse kan dog ikke finde sted alene på grundlag af justering af tildelte afskydningskvoter for hjortevildt.

## Administrative bestemmelser

**§ 7.**

For at sikre, at jagten samordnes med andre aktiviteter i området, skal lejer efter udlejers retningslinjer forud for hver jagtsæson sende udlejer en plan over påtænkte fællesjagter, det vil sige såtjagter med mere end to deltagere. Planen skal indsendes senest den 20. august eller efter anden aftale med udlejer. I planen skal angives det forventede delta­gerantal på jagterne. Udlejer skal godkende planen. Udlejer kan efterfølgende godkende jagt på andre tidspunkter end anført i planen.

Såfremt udlejer kræver det, skal lejeren forud for en enkeltmandsjagt have tidspunktet godkendt af udlejer.

Lejeren skal på anmodning fra udlejer på et hvert tidspunkt i lejeperioden kunne udlevere en liste med navngivne deltagere på såvel enkeltmands- som fællesjagter. Listerne med navngivne deltagere på såvel enkeltmands- som fællesjagter skal opbevares af lejeren i hele lejeperioden.

Lejeren kan ikke uden udlejers tilladelse indgå aftale om naboers rettigheder i forbindelse med det lejede areal. Ved tilladelse til indgåelse af en naboaftale, eller hvis lejer eller medlemmer af jagtlejemålet ejer eller lejer et naboareal, skal der udarbejdes et tillæg til kontrakten. Det skal bl.a. fremgå af tillægget, at man ikke må omgå kvotebegrænsningerne ved at nedlægge vildt på naboarealerne, som er omfattet af kvotebegrænsningerne. Udlejer kan justere kvoterne i forbindelse med en tilladelse til en lejer om at indgå aftale om et naboareal, hvorved kvoterne omfatter det samlede areal inklusive naboaftalens areal.

De jagtetiske regler skal efterleves under udøvelse af jagt, undtaget er anbefalingen om opsætning af skilte i forbindelse med jagt, jf. § 14. Reglerne findes på Miljøstyrelsens hjemmeside http://mst.dk/friluftsliv/jagt/om-at-gaa-paa-jagt/jagtetiske-regler/

Opsatser og gevirer af vildt, der er nedlagt på det lejede areal, skal på anmodning udlånes til udlejer.

Vildt, som findes forendt eller affanges på det lejede areal, er lejer uvedkommende.

Skadet vildt, som ikke er skadet i forbindelse med jagt, må kun nedlægges efter aftale med udlejer. Nødstedt vildt, der affanges på det lejede areal, tilfalder udlejer.

***Vildtpleje***

**§ 8.**

Der må ikke udsættes vildt på det lejede areal.

Fodring af vildt er forbudt.

Enhver form for revirpleje m.v. på arealet må kun foretages efter nærmere aftale med udlejer.

**§ 9.**

Lejeren skal efterkomme udlejers anvisninger, herunder krav om regulering af vildtbestanden ved inten­sive­ring af jagten på enkelte dyre‑ og fuglearter.

Såfremt lejeren ikke efterkommer udlejers anvisning om øget beskydning af en given vildtart, er udlejer berettiget til at foretage en passende be­skydning. Vildt, der i den forbindelse nedlægges af udlejer tilfalder denne, dog kan lejeren købe enkelte dyr til privat forbrug til vildthand­lerpris (en gros pris).

Udlejer forbeholder sig ret til at eftersøge og aflive anskudt, påkørt eller på anden måde sygt eller tilskadekommet vildt på arealet. Dette vildt tilfalder udlejer.

Faldvildt samt erstatninger, som måtte komme til udbetaling for skader, der er tilføjet vildtbestan­den, til­kommer udlejer.

***Regulering af vildt***

**§ 10.**

Såfremt der påbydes regulering af visse vildtarter, kan udlejer efter aftale overlade det til lejeren at iværksætte pas­sende foran­staltninger. Lejeren kan i sådanne tilfælde ikke gøre krav gældende om erstatning for vildt eller præ­steret ar­bejds­ydelse. Ekstraordinære udgifter til materiale kan efter forudgående aftale afholdes af udlejer.

Såfremt de af ­lejeren iværk­satte reguleringsforanstaltninger skønnes utilstræk­kelige, kan udlejer udføre reguleringen og iværksætte nødvendige foranstaltninger for reguleringens gennemførelse. Udlejer vil forud meddele lejer, at sådan uopsættelig regulering vil finde sted.

Vildt, nedlagt af udlejer i henhold til denne paragraf, tilfalder udlejer.

**§ 11.**

Udlejer kan i overensstemmelse med reglerne i den gældende jagtlovgivning foretage regulering af vildt, der volder skade.

Udlejer kan endvidere i begrænset omfang foranstalte nød­vendig aflivning, mærkning, indfangning m.v. af vildt af hensyn til forsk­nings- og undersøgelsesvirksomhed.

Vildt, nedlagt af udlejer i henhold til denne paragraf, samt dusører i forbindelse hermed, tilfalder udlejer. Undta­gelser herfra kan kun være fastsat ved offentligt påbud.

**§ 12.**

Udlejer er berettiget til at skyde skadevoldende hjorte­vildt og harer i hegnede kulturer, når dyrene ikke kan uddrives fra disse kulturer. Det herved nedlagte vildt tilkommer lejeren. Udlejer vil forud meddele lejer, at sådan uopsættelig beskydning vil finde sted.

***Jagtjournal***

**§ 13.**

Udlejer udleverer en jagtjournal til lejeren, hvori lejeren løbende nøjagtigt skal indføre art og antal af det nedlagte vildt. Lejeren skal aflevere journalen til udlejer ved ud­gangen af hvert jagtår (1.4 ‑ 31.3), senest den 31. marts. Udlejer kan på ethvert tidspunkt kræve at få udleveret journa­len.

***Publikum m.m.***

**§ 14.**

Offentligheden har ret til færdsel og ophold på det lejede areal i henhold til bestemmelserne i naturbeskyttelsesloven og reglerne om offentlighedens adgang til at færdes og opholde sig i naturen. Det er udlejer, der afgør, om der skal meddeles tilladelse til organiserede arrangementer m.v. Al jagt­udøvelse skal derfor finde sted under fuld hen­syn­tagen til det øvrige publikum og uden risiko for dette. Ønske om lukning af det lejede areal ved afholdelse af jagt kan ikke forventes imødekommet, ligesom enhver form for skiltning eller opslag på arealet i forbindelse med jagt­udøvelsen er forbudt.

**§ 15.**

Lejeren har ingen instruktionsbeføjelser over for udlejers personale, publikum eller andre og kan ikke stille krav til udlejers drift af arealer, herunder gøre indsigelse mod hegning af kulturer m.v. Eventuelle tvister om det lejede areal mellem lejer og naboer til dette areal håndteres af udlejer.

***Lejers misligholdelse***

**§ 16.**

Udlejer kan uden varsel ophæve denne kontrakt, såfremt:

1. der udøves jagt på arealet i strid med kontrakten eller kontrakten på anden vis væsentligt tilsidesættes.
2. udlejers påbud mm. i henhold til kontrakten ikke efter­kommes.
3. jagtlovgivningen overtrædes i forbindelse med jagtudøvelse.
4. lejeafgiften ikke betales rettidigt.
5. hele eller dele af det udlejede areal pålægges restriktioner på jagtudøvelsen jf. anden lovgivning.

Ophævelse i henhold til punkterne 1, 2 og 3 kan ske med øjeblikkelig virkning, og uden at lejeren får refunderet forud erlagt lejeafgift.

Ophævelse i henhold til punkt 4 kan ske med øjeblikkelig virkning efter udløbet af en frist fastsat i skriftligt påkrav til lejeren om betaling af lejeafgiften.

***Ændringsbestemmelser og opsigelse på grund af forbud eller uforenelighed***

**§ 17.**

Alle ændringer i denne jagtlejekontrakt i lejeperioden skal for at være gyldige aftales skriftligt mellem udlejer og lejer.

Sker der i lejeperioden væsentlige ændringer i lejerens jagtudøvelse, ændringer i jagtarealet eller andre væsentlige ændringer med betydning for kontrakten, kan den årlige lejeafgift genforhandles.

Udlejer kan med et varsel på mindst et år opsige jagtlejekontrakten i sin helhed mod refusion af eventuel forud erlagt lejeafgift, såfremt jagt på arealet helt eller delvist bliver forbudt eller efter Naturstyrelsens vurdering bliver uforeneligt med jagtudleje som følge af nationale offentligretlige forskrifter eller EU-retsakter. Dette uanset om Naturstyrelsen direkte eller indirekte har haft indflydelse herpå eller ej. Lejer har ikke krav på erstatning for opsigelsen.

Udlejer: Lejer:

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_*

*Dato og navn Dato og navn*

|  |
| --- |
| ***Naturstyrelsens behandling af dine personoplysninger i forbindelse med*** ***tilbud på jagtleje*** |

I forbindelse med udbud af jagtleje forventer Naturstyrelsen at modtage bud fra fysiske personer, interessentskaber mv. og dermed personoplysninger.

Når du indleverer bud til Naturstyrelsen afgiver du personoplysninger om dig selv, herunder navn og adresse, og evt. telefonnummer og e-mailadresse. Vi behandler dine personoplysninger med hjemmel i databeskyttelsesforordningen art. 6, stk. 1, litra e, om behandling, der er nødvendig af hensyn til udførelse af en opgave i samfundets interesse.

Databehandling af personoplysninger: Vi behandler dine personoplysninger til registrering og evaluering af dit bud. Dine oplysninger anvendes alene til brug for det udbud, som du indsender dine oplysninger i forbindelse med.

Naturstyrelsen er dataansvarlig for de afgivne personoplysninger. Naturstyrelsen har hovedkontor på Førstballevej 2, 7183 Randbøl, cvr. 33157274. Du kan kontakte Naturstyrelsen på nst@nst.dk og telefon 72 54 30 00.

Dine rettigheder: Du kan anmode om indsigt i de oplysninger, der behandles om dig. Du har efter anmodning krav på at få berigtiget oplysninger, der viser sig urigtige eller vildledende, ligesom du kan anmode om at begrænse behandlingen og gøre indsigelse mod behandling af dine oplysninger.

Aktindsigt: Hvis vi modtager en anmodning om aktindsigt efter miljøoplysningsloven og offentlighedsloven kan dette betyde, at der vil blive givet aktindsigt i det indleverede bud, herunder i dine personoplysninger.

Så længe beholder vi oplysningerne: Oplysninger om dig i Naturstyrelsens elektroniske sags- og dokumenthåndteringssystem vil blive overført til opbevaring i Rigsarkivet efter reglerne i arkivlovgivningen i forbindelse med afslutning af en journalperiode. Naturstyrelsen vil fortsat have adgang til at søge oplysningerne frem i en historisk udgave af afsluttede journalperioder.

Klage: Spørgsmål til rettigheder mv. kan rettes til vores databeskyttelsesrådgiver på dpo@mim.dk eller telefon 93 59 70 11. Du har mulighed for at klage til Datatilsynet over Naturstyrelsens behandling af dine personoplysninger. Se mere herom på www.datatilsynet.dk.

Læs mere om Naturstyrelsens persondatapolitik via dette link:

<https://naturstyrelsen.dk/om-os/e-politik/persondatapolitik/>